Caifaspa wasinmantam Jesusta pusarqaku prefectopa palacionman.
Ña achikyaramuptinmi judiokunaqa manaña yaykurqakuchu palacioman.
Chayman yaykuspaqa manañam Pascua carnero mikuyta atinmankuchu karqa.
Chaymi Pilato hawaman lloqsimuspa paykunata nirqa:
—¿Imamantataq kay runata acusankichik?
—nispa.
Paykunañataqmi nirqaku:
—Allin runa kaptinqa manachá entregaykikumanchu —nispa.
Hinaptinmi Pilatoñataq nirqa:
—Pusaspaykichikyá juzgamuychik leynikichikman hina —nispa.
Judiokunañataqmi nirqaku:
—Qamkunapa leynikichikman hinaqa manam pitapas wañuchiymankuchu —nispa.
Chaynapim imaynam cruzpi wañunanmanta Jesuspa nisqan cumplikurqa.
Pilatom palacioman kutirispan Jesusta tapurqa:
—¿Qamchu kanki judiokunapa reynin?
—nispa.
Chaymi Jesusñataq nirqa:
—¿Chaynataqa niwanki kikillaykimantachu icha hukchu nisurqanki ñoqamanta?
—nispa.
Pilatoñataqmi nirqa:
—¿Judiochu ñoqaqa kani?
Llaqtamasikikunawan sacerdotekunapa jefenmi qamtaqa entregawarqa,
chaynaqa ¿imatamá rurarunki?
—nispa.
Hinaptinmi Jesusñataq nirqa:
—Munaychakuyniyqa manam kay pachamantachu,
kay pachallamanta kaptinqa qatiwaqniykunachá peleanmanku judiokunapa jefenkunaman mana entregasqa kanaypaq.
Munaychakuyniyqa manamá kay pachamantachu.
Hinaptinmi Pilato nirqa:
—Chaynaqa ¿reychu kanki?
—nispa.
Chaymi Jesusñataq nirqa:
—Qanmi nichkanki rey kasqaytaqa.
Chaypaqmi ñoqaqa nacerqani,
chaypaqtaqmi hamurqani kay pachamanpas chaynapi cheqapmanta rimanaypaq.
Cheqap kasukuqkunaqa uyarinmi nisqaykunata.
Pilatom nirqa:
—¿Imataq chay cheqapqa?
—nispa.
Wañunanpaq Jesus sentenciasqa kasqanmanta
Chaynata tapuruspanmi Pilatoqa huktawan lloqsimurqa hinaspam judiokunaman nirqa:
—Kay runapiqa manam imatapas tarinichu sentencianaypaq hinaqa.
Qamkunapa costumbrekichikman hinam Pascua Fiestapi ñoqa kacharini huk presota.
¿Chaynaqa judiokunapa reynin kacharinaytachu munankichik?
—nispa.
Chaynata niptinmi llapallanku qaparirqaku:
—¡Ama paytaqa kachariychu,
Barrabasta kachariyqa!
—nispa.
Barrabasqa karqa suwa runam.